ISI په طالبانو فشار اچوي چې په افغانستان کې جګړه وکړي، مطبوعات
د وال سټریت ژرورنال په خپله پرونۍ ګڼه کی د ځینو امریکایي او افغان طالبانو په قول لیکلي چې د پاکستان د استخباراتو اداره د طالبانو په قوماندانانو فشار اچوي چې په افغانستان کې د امریکایي او د ناټو قواوو پرخلاف وجنګیږي.
په پاکستان باندې د امریکا د یو لړ ټینګو نیوکو په جمله کې د چاودنو پړه تر ټولو ډیره مهمه ده او ورځپاڼه زیاتوی داسې ښکاري چې د افغانستان په جګړه کی د یو اساسي انډیوال ملک سره اړیکې خړې پړې شوې دي. امریکا تر اوسه پورې پاکستان ته په میلیاردو ډالر د هغوي د پوځي پیاوړتیا او پرمختیایي پروژو په منظور ورکړیدي تر څو وکولای شي د پاکستان ملاتړ ترلاسه کړي. ورځپاڼه لیکي چې امریکا او د افغانستان حکومت هڅه کوي چې د منځنۍ طبقی طالبان دیته تشویق کړي چې خپلې وسلې په مځکه کیږیدي او خپل عادي ژوند د سره پیل کړي او په همدې اونۍ کې د ورځپاڼې په قول په کابل کې د سولې د بهیر په لار کی زیاتی هڅې روانې وې ، خو چارواکي وایي یو کم شمیر طالبان د خپلو وسلو ایښودو ته حاضر شویدي. امریکایی چارواکي او ځینی طالب قوماندانان وایی چی د پاکستان استخباراتي اداره یا آی ایس آی د یاغیانو په قومانانانو فشار اچوي چې تسلیم نشي ، ورځپاڼه د کنړ په ولایت کی د طالبانو د یوه قوماندان په قول لیکي چې آی ایس آی هغه قوماندانان بندي کوي چی د آی ایس آی اوامر ونه مني . امریکایي چارواکي و،ایي چې هغوي هم همدا ډول رپوټونه د هغو یاغیانو نه اوریدلي دي چې په جګړه کې نیول شوي وو او یا هغو چې غوښتل یې د خپلو وسلو د تسلیمولو او د جګړې نه د لاس اخیستو په اړه یې ورسره مذاکرات وکړي. ورځپانه لیکي چې د پاکستان د حکومت یوه جګپوړي چارواکي دا ډول تورونه رد کړل او پدې یې ټینګار وکړ چې پاکستان د یاغیانو سره په جګړه کې ده نه دا چې د هغوي سره مرسته کوي. ورځپاڼه ددغه چارواکي په قول لیکي چې وایي په افغانستان کې چې هره ستونزه ایجاد شي نو د هغې پړه پر آی اس آی ور اچول کیږي. امریکا پاکستان ته په میلیاردو ډالر ورکړي چې د افغانستان په جګړه کې ورسره مرسته وکړي او پخپل ملک کې د تندروانو پر خلاف مبارزه وکړي. ورځپاڼه زیاتوي چې پدې وروستیو ورځو کې په کونړ کې د طالبانو د قوماندان سره مرکه کړې او هغه ویلي چې په افغانستان کې د خارجي قواوو د شته والي سره مخالف دی. او د هغوي په خلاف به د جګړې نه لاس وانخلي.خو آی اس آی غواړي چې ټول خلک مړه کړي، پولیس، عسکر ، انجینر، معلمین، ملکي خلک او وایي چې په هیچا صرپه مکوۍ تر څو خلک وډار شي. ورځپانه وایي چې دغه طالب قوماندان وویل هغه د آی اس آی د دې امر نه اطاعت ونکړ او آی اس ای پدې هڅه کې شو چې هغه بندې کړي. دغه طالب قوماندان د ورځپاڼې په قول زیاتوي چې افغانان ټول سره وروڼه دي او مونږ به سبا ته ټول یو ځای په یوه کوټه کې سره ناست یو. ورځپاڼه لیکي چې د پاکستان د استخبارتي ادارې یا آی اس آی د مداخلو دا تورونه پداسې حال کې کیږي چې دافغنستان په جګړه کې د پاکستان په ونډې باندې په امریکا کې ډیره توجه اړول شویده. امریکایي جنرال دیوډ پیټریس چې د جولای په میاشت کې یې په افغانستان کې د ایتلاف د قواوو قومانده په غاړه واخیسته اوس پدې زیات باوري شویدی چې په پاکستان کې د یاغیانو ځالې پرتې دي چې د هغه ځای نه افغان طالبان او د حقاني افراطي شبکه په افغانستان کې حملې کوي. ورځپاڼه لیکي چې جنرال ډیوډ پیټریس د سپټمبر په میاشت کې وویل چې د افغانستان جمهور رییس حامد کرزي په پاکستان کې د طالبانو د مرکزونو په اړه موضوع په وار وار ورسره مطرح کړیده چې دا اندیښنه مو مشترکه وه او ما دا موضوع هم د پاکستان سره مطرح کړیده. د څو کالو راهیسې امریکایي پوځي چارواکو د افغانستان سرحد ته نږدې د پاکستان په قبایلي سیمې کې د یاغیانو په خلاف د پاکستان هڅې ستایلې خو اوس امریکایي چارواکي لدې امله شکایت کوي چې پاکستان د تندروانو په خلاف چې د پاکستان په دننه کې ورته ګواښ ګڼل کیږي ، مبارزه کوي خو د هغو یاغیانو په خلاف هیڅ هم نکوي چې هلته په پاکستان کې دیره دي او د سرحد نه اوړي او په افغانستان کې حملې کوي. ورځپاڼه لیکي چې پاکستان وایي د هغوي پوځونه په ډیرو ځایونو کې په عملیاتو بوخت دي. په تیره یو شمیر پوځ یې په سیلاب ځپلو سیمو کې د مرستو د روسولو په کارونو بوخت دي. ورځپاڼه دغه راز لیکي چې ای آس ای د 1990 په لسیزې کې په افغانستان کې طالبان په قدرت ورسول او د 2001 کال د سپټمبر د 11 مې تروریستي حملو وروسته پاکستان په رسمي توګه د طالبانو سره خپلې اړیکې وشلولې او د امریکا سره ملاتړی شو. امریکایي چارواکي وایي چې د هغه وروسته د آی اس آی ځینو غړو د طالبانو او نورو تندرو ډلو سره خپلې اړیکې جاری وساتلې تر څو بالاخره د افغانستان نه د امریکایي قواوو د وتلو وروسته په افغانستان کې د پاکستان نفوذ ضمانت وکړي.